

**கந்தர் அநுபூதி**

**அருளியவர்: அருணகிரிநாதர் சுவாமிகள்**

**காப்பு**

நெஞ்சக் கனகல்லு நெகிழ்ந்து உருகத்

தஞ்சத் தருள் சண்முகனுக்கு இயல்சேர்

செஞ்சொற் புனைமாலை சிறந்திடவே

பஞ்சக் கரவானை பதம் பணிவாம்.

**நூல்**

ஆடும் பரி வேல் அணி சேவல் எனப்

பாடும் பணியே பணியாய் அருள்வாய்

தேடும் கயமா முகனைச் செருவில்

சாடும் தனியானை சகோதரனே. 1

உல்லாச நிராகுல யோக விதச்

சல்லாப விநோதனும் நீ யலையோ

எல்லாமற என்னை இழந்த நலம்

சொல்லாய் முருகா சுர பூபதியே. 2

வானோ புனல்பார் கனல் மாருதமோ

ஞானோ தயமோ நவில்நான் மறையோ

யானோ மனமோ எனை ஆண்ட இடம்

தானோ பொருளாவது சண்முகனே. 3

வளை பட்ட கைம்மாதொடு மக்களெனும்

தளைபட்டு அழியத் தகுமோ தகுமோ

கிளைபட்டு எழு சூர் உரமும், கிரியும்

தொளைபட்டு உருவத் தொடு வேலவனே. 4

மகமாயை களைந்திட வல்ல பிரான்

முகமாறு மொழிந்து மொழிந்திலனே

அகமாடை மடந்தையரென் றயருஞ்

சகமாயையுள் நின்று தயங்குவதே. 5

திணியான மனோ சிலை மீதுனதாள்

அணியார் அரவிந்த மரும்பு மதோ

பணியா வென வள்ளி பதம் பணியும்

தணியா வதிமோக தயாபரனே. 6

கெடுவாய் மனனே கதிகேள் கரவா

திடுவாய் வடிவேல் இறைதாள் நினைவாய்

சுடுவாய் நெடுவே தனைதூள் படவே

விடுவாய் விடுவாய் வினை யாவையுமே. 7

அமரும் பதிகேள் அகமாய் என்னும்

பிமரங் கெடமெய்ப் பொருள் பேசியவா

குமரன் கிரிராச குமாரி மகன்

சமரம் பெரு தானவ நாசகனே. 8

மட்டூர்குழல் மங்கையர் மையல் வலைப்

பட்டூசல் படும் பரிசென் றொழிவேன்

தட்டூ டறவேல் சயிலத் தெறியும்

திட்டூர நிராகுல நிர்ப் பயனே. 9

கார்மா மிசைகாலன் வரில் கலபத்

தேர் மாமிசை வந்தெதிரப் படுவாய்

தார்மார்ப வலாரி தலாரி எனும்

சூர்மா மடியத் தொடு வேலவனே. 10

கூகா என என் கிளை கூடியழப்

போகா வகைமெய்ப் பொருள் பேசியவா

நாகாசல வேலவ நாலு கவித்

தியாகா சுரலோக சிகா மணியே. 11

செம்மான் மகளைத் திருடுந் திருடன்

பெம்மான் முருகன் பிறவான் இறவான்

சும்மா இருசொல்லற என்றலுமே

அம்மா பொருள் ஒன்றும் அறிந்திலனே. 12

முருகன் தனிவேல் முனிநங் குருவென்று

அருள் கொண்டடு அறியார் அறியும் தரமோ

உருவன் றருவன் உளதன் இலதன்று

இருள் அன்று ஒளி அன்று என நின்றதுவே. 13

கைவாய் கதிர்வேல் முருகன் கழல்பெற்று

உய்வாய் மனனே ஒழிவாய் ஒழிவாய்

மெய்வாய் விழி நாசியொடும் செவியாம்

ஐவாய் வழி செல்லும் அவாவினையே. 14

முருகன் குமரன் குகன் என்று மொழிந்து

உருகும் செயல் தந்து உணர்வென்று அருள்வாய்

பொருபும் கவரும் புவியும் பரவும்

குருபும் கவ எண்குண பஞ்சரனே. 15

பேராசை என்னும் பிணியில் பிணிபட்டு

பேரா வினையே உழலத் தகுமோ

வீரா முதுசூர் படவேல் எறியும்

சூரா சுரலோக துரந்தரனே. 16

யாமோதிய கல்வியும் அறிவும்

தாமே பெற வேலவர் தந்ததனாற்

பூமேல் மயல்போய் அறம் மெய்ப்புணர்வீர்

நாமேல் நடவீர் நடவீர் இனியே. 17

உதியா மரியா உணரா மறவா

விதிமால் அறியா விமலன் புதல்வா

அதிகா வநகா அபயா அமரா

பதிகா வலசூர பயங்கரனே. 18

வடிவும் தனமும் மனமும் குணமும்

குடியும் குலமும் குடிபோ கியவா

அடியந் தமிலா அயில் வேலரசே

மிடி என்று ஒரு பாவி வெளிப் படினே. 19

அரிதாகிய மெய்ப் பொருளுக்கு அடியேன்

உரிதா உபதேசம் உணர்த் தியவா

விரிதாரண விக்ரம வேளி மையோர்

புரிதாரக நாக புரந்தரனே. 20

கருதா மறவா நெறிகாண எனக்கு

இருதாள் வனசந் தர என்று இசைவாய்

வரதா முருகா மயில் வாகனனே

விரதா சுரசூர விபாடணனே. 21

காளைக் குமரேசன் எனக் கருதித்

தாளைப் பணியத் தவமெய் தியவா

பாளைக் குழல் வள்ளி பதம் பணியும்

வேளைச் சுரபூபதி மேருவையே. 22

அடியைக் குறியாத அறியான்மையினால்

முடியக் கெடவோ முறையோ முறையோ

வடிவிக்ரம மேல் மகிபா குறமின்

கொடியைப் புணரும் குண பூதரனே 23

கூர்வேல் விழி மங்கையர் கொங்கையிலே

சேர்வேல் அருள் சேரவும் எண்ணுமதோ

சூர்வேரொடு குன்றுதொளைத்த நெடும்

போர்வேல புரந்தர பூபதியே. 24

மெய்யேயென வெவ் வினைவாழ்வை உகந்

தையோ அடியேன் அலையத் தகுமோ

கையோ அயிலோ கழலோ முழுதும்

செய்யோய் மயிலேறிய சேவகனே. 25

ஆதாரமிலேன் அருளைப் பெறவே

நீதான் ஒருசற்றும் நினைந் திலையே

வேதாகம ஞான விநோதமன

கீதா சுரலோக சிகாமணியே. 26

மின்னே நிகர்வாழ்வை விரும்பிய யான்

என்னே விதியின் பயனிங்கு இதுவோ

பொன்னே மணியே பொருளே அருளே

மன்னே மயிலேறிய வானவனே. 27

ஆனா அமுதே அயில் வேலரசே

ஞானா கரனே நவிலத் தகுமோ

யானாகிய என்னை விழுங்கி வெறும்

தானாய் நிலை நின்றது தற்பரமே. 28

இல்லே எனும் மாயையில் இட்டனை நீ

பொல்லே அறியாமை பொறுத்திலையே

மல்லே புரி பன்னிரு வாகுவில் என்

சொல்லே புனையும் சுடர் வேலவனே. 29

செவ்வான் உருவில் திகழ் வேலவன் அன்று

ஒவ்வாதது என உணர்வித்தது தான்

அவ்வாறு அறிவார் அறிகின் றதலால்

எவ்வாறொருவர்க்கு இசைவிப்பதுவே. 30

பாழ்வாழ் வெனுமிப்படு மாயையிலே

வீழ்வாய் என என்னை விதித்தனையே

தாழ்வானவை செய்தன தாமுளவோ

வாழ்வாயினி நீ மயில் வாகனனே. 31

கலையே பதறிக் கதறிக் தலையூடு

அலையே படுமா அதுவாய் விடவோ

கொலையே புரி வேடர்குலப் பிடிதோய்

மலையே மலை கூறிடு வாகையனே. 32

சிந்தா குலவில்லொடு செல்வமெனும்

விந்தாடவி அன்று விடப் பெறுவேன்

மந்தாகினி தந்த வரோ தயனே

கந்தா முருகா கருணா கரனே. 33

சிங்கார மடந்தையர் தீநெறி போய்

மங்காமல் எனக்கு வரம் தருவாய்

சங்க்ராம சிகாவல சண்முகனே

கங்கா நதி பால க்ருபாகரனே. 34

விதிகாணு முடம்பை விடா வினையேன்

கதிகாண மலர்க்கழம் என்று அருள்வாய்

மதிவாணுதல் வள்ளியை அல்லதுபின்

துதியா விரதா சுர பூபதியே. 35

நாதா குமரா நமவென் றரனார்

ஓதா யெனவோதிய தெப் பொருள்தான்

வேதா முதல் விண்ணவர் சூடுமலர்ப்

பாதா குறமின் பத சேகரனே. 36

கிரிவாய் விடுவிக்ரம வேலிறையோன்

பரிவாரம் மெனும் பதமே வலையே

புரிவாய் மனனே பொறையால் அறிவால்

அரிவாய் அடியொடும் மகந்தையையே. 37

ஆதாளியை ஒன்று அறியேன் னையறத்

தீதாளியை யாண்டது செப்புமதோ

கூதாள கிராத குலிக் கிறைவா

வேதாள கணம் புகழ் வேலவனே. 38

மாவேழ் சனனம் கெடமாயை விடா

மூவேடணை என்று முடிந்திடுமோ

கோவே குறமின் கொடிதோள் புணரும்

தேவே சிவசங்கர தேசிகனே. 39

வினையோட விடுங் கதிர்வேல் மறவேன்

மனையோடு தியங்கி மயங் கிடவோ

சுனையோடு அருவித் துறையோடு பசும்

தினையோடு இதணோடு திரிந் தவனே. 40

சாகா தெனையே சரணங் களிலே

காகா நமனார் கலகஞ் செயுநாள்

வாகா முருகா மயில் வாகனனே

யோகா சிவஞான உப தேசிகனே. 41

குறியைக் குறியாது குறித்தறியும்

நெறியைக் தனிவேல் நிகழ்த் திடலும்

செறிவற்று உலகோடுரை சிந்தையுமற்று

அறிவற்ற அறியாமையும் மற்றதுவே. 42

தூசா மணியும் துகிலும் புனைவாள்

நேசா முருகா நினதன் பருளால்

ஆசா நிகளந் துகளாயின பின்

பேசா அநுபூதி பிறந் ததுவே. 43

சாடும் தனிவேல் முருகன் சரணம்

சூடும் படி தந்தது சொல்லுமதோ

வீடும் சுரர் மாமுடி வேதமும்வெம்

காடும் புனமும் கமழும் கழலே. 44

கரவாகிய கல்வி யுளார் கடைசென்

றிரவா வகைமெய்ப் பொருளீ குவையோ

குரவா குமரா குலிசாயுத குஞ்

சரவா சிவ யோக தயாபரனே. 45

எந்தாயும் எனக்கருள் தந்தையும் நீ

சிந்தா குலமானவை தீர்த் தெனையாள்

கந்தா கதிர் வேலவனே உமையாள்

மைந்தா குமரா மறை நாயகனே. 46

ஆறு ஆறையும் நீத்ததன்மேல் நிலையைப்

பேறா அடியேன் பெறுமா உளதோ

சீறார் வருசூர் சிதைவித் திமையோர்

கூறா உலகம் குளிர் வித்தவனே. 47

|  |
| --- |
| அறிவு ஒன்று அற நின்று அறிவார் அறிவில் பிறிவு ஒன்று அற நின்ற பிரான் அலையோ செறிவு ஒன்று அற வந்து இருளே சிதைய வெறி வென்றவரோடு உறும் வேலவனே. 48 |

தன்னந் தனி நின்றது தானறிய

இன்னம் மொருவர்க் இசைவிப் பதுவோ

மின்னுங் கதிர்வேல் விகிர்தா நினைவார்

கின்னங் களையும் க்ருபை சூழ்சுடரே. 49

மதிகெட்டறவாடி மயங் கியறக்

கதிகெட்டவமே கெடவோ கடவேன்

நதிபுத்திர ஞான சுகாதிபவத்

திதிபுத்திரர் வீறடு சேவகனே. 50

உருவாய் யருவாய் யுளதாய் யிலதாய்

மருவாய் மலராய் மணியாய் ஒளியாய்

கருவாய் உயிராய் கதியாய் விதியாய்

குருவாய் வருவாய் அருள்வாய் குகனே. 51